Lynge Jakobsen får Rode-prisen 2013 sammen med landstræner Morten Olsen og Get 2 Fodboldskolerne. Rode-prisen er Danmarks største fodboldpris og hvert år uddeles den til en eller flere personer. I år modtager Lynge Jakobsen æren og 75.000 kroner af Rode-prisen. Morten Olsen modtager også 75.000 kroner og Get 2 Fodboldskolerne modtager 100.000 kroner. Prisen overrækkes mandag aften på Nordjyske Arena til efterårets sidste Superliga-kamp, der står mellem AaB og Viborg FF. Priskomiteen, der består af repræsentanter fra Viasat, som står bag prisen, Divisionsforeningen, Jyllands-Posten og Claus Rodes enke Käthe Rode, begrunder valget af Lynge Jakobsen således: "Lynge Jakobsen hædres for gennem et langt fodboldliv at have bidraget til at gøre fodbolden til allemandseje. Lynge Jakobsen er et fodboldmenneske helt ind i sjælen, og han har været med til at tegne AaB og Nordjysk fodbold i en menneskealder. Lynge Jakobsen har altid insisteret på at åbne fodbolden for danskerne." Claus Rode, som prisen er opkaldt efter, var i 17 år direktør for Divisionsforeningen. Han døde i 2006, og Viasat indstiftede herefter Rode-prisen "til ære for en af dansk fodbolds mest fremsynede lederskikkelser."

Referat:
AaB's tidligere sportsdirektør tildeles Rode-prisen 2013.